Når Joachim B. Olsen fra Liberal Alliance (LA) påstår, at der ikke findes fattigdom i Danmark, er det rent vrøvl eller mangel på viden. Det siger formanden for Rådet for Socialt Udsatte Jann Sjursen.

Udtalelserne fra Joachim B. Olsen har det seneste døgn skabt voldsom debat. Det startede, da han på sin blog skrev, at han brækkede sig over udtalelser fra SF's socialordfører Özlem Cekic om, at staten som følge af stadigt flere ansøgninger om julehjælp bør lave en julehjælpspulje via satspuljepengene.

- Det er en hån mod millioner af mennesker verden over som sulter, at snakke om fattige i Danmark.

- I skulle skamme jer! Jeg bliver så vred, når jeg hører venstrefløjen bruge den slags manipulerende retorik. Hvis der er mennesker i Danmark, der ikke har råd til at holde jul, så er det selvforskyldt, skrev Joachim B. Olsen.

- Joachim B. Olsen er med til at træde på mennesker

Men det giver ifølge formanden for Rådet for Socialt Udsatte ingen mening at sammenligne fattigdom i ulande og i Danmark.

- Jeg er lige kommet hjem fra Indien, hvor fattigdom er noget helt andet end herhjemme. Men Liberal Alliance ønsker vel ikke en fattigdomsgrænse i Danmark på halvanden dollar om dagen, som FN bruger i mange udviklingslande, siger Jann Sjursen og fortsætter:

- Han sætter kikkerten for det blinde øje og ignorerer, at stadigt flere falder igennem det danske velfærdssystem. Dermed er han med til at træde på mennesker, som i forvejen ligger ned.

- Kom og se de fattige

Liberal Alliances gruppeformand Simon Emil Ammitzbøll kalder partifællens udfald et indlæg i debatten om satspuljemidlerne. Han er som Joachim B. Olsen træt af, at venstrefløjen skubber de dårligst stillede foran sig.

Özlem Cekic opfordrer Liberal Alliance til at komme ud og se, hvordan de fattige lever.

- Jeg vil meget gerne arrangere et møde for dem med arbejdsløse og folk på kontanthjælp. Og meget gerne høre, om de virkelig mener, at fysisk og psykisk sygdom, som har ramt halvdelen af danskerne på førtidspension, er selvforskyldt, siger hun.